Klokka 13.55 fredag kom politiet med en oppsiktsvekkende Twittermelding: I Fianesvingen er det meldt fra om to nakne damer på høyballer som blir fotografert, noe politiet mener kan medføre fare for nakkesleng.

Politiet rykket ut på meldingen, og tekniske(!) undersøkelser avslørte at det dreide seg om utstillingsdukker.

Politiaksjon i åkeren

Mannen som utløste politiaksjonen i åkeren ved E18 i Fianesvingen utenfor Tvedestrand, er gårdbruker og lidenskapelig fotograf, Lars Albert Albretsen, som bor like i nærheten.

Han ler høyt og lenge når Tvedestrandsposten ringer ham.

Har vært på kurs

- Jeg har nettopp vært på kurs hos Ragne Sigmond i Danmark, en av verdens fremste fotografer, og der lærte vi blant annet om lyssetting, forteller Albretsen.

Han samarbeider med ei jente, og i dag skulle han videreformidle det han hadde lært i Danmark til henne.

- Det var veldig fint lys i ettermiddag, og vi fant ut at alle rundballene ute på jordet var en flott kulisse. I tillegg har jeg en mannekengdukke, som vi tok med oss ut på jordet, forteller Albretsen.

Ante fred og ingen fare...

Han og assistenten ante fred og ingen fare inntil to politibetjenter plutselig dukket opp i kameralinsa.

- Betjentene fortalte at de hadde fått flere meldinger om naken dame på høyballer, og etter det jeg forsto hadde det nærmest vært kamp på politistasjonen om å rykket ut, forteller Albretsen og ler igjen.

Helt utrolig

Samtidig synes han det er helt utrolig at noen ringer politiet fordi de ser noe de oppfatter som en naken kvinne som blir fotografert.

- Jeg er sikker på at hadde jeg, eller noen andre, ligget halvdød på jordet, hadde det ikke vært en sjel som hadde reagert, sier han.

- Vi sto jo heller ikke rett i veikanten, legger han til.

Tok med seg dukken og gikk...

- Ble dere pålagt å fjerne dere?

- Det lå vel litt i kortene. Vi sa i alle fall at vi snart var ferdige, og tok med oss dukken og forlot stedet, forteller fotografen, som har fått drøssevis av telefoner etter at saken ble publisert i blant annet Tvedestrandsposten.